CELEX: 32021R1068
Language: sl
Date: 2021-06-24 00:00:00
Title: Uredba (EU) 2021/1068 Evropskega parlamenta in Sveta z dne 24. junija 2021 o spremembi Uredbe (EU) 2016/1628 v zvezi z njenimi prehodnimi določbami za nekatero mehanizacijo, opremljeno z motorji v razponu moči večji ali enaki 56 kW in manjši od 130 kW ter z močjo večjo ali enako 300 kW, za obravnavo posledic krize zaradi COVID-19 (Besedilo velja za EGP)

30.6.2021   
               
               
                  SL
               
               
                  Uradni list Evropske unije
               
               
                  L 230/1
               
            
         UREDBA (EU) 2021/1068 EVROPSKEGA PARLAMENTA IN SVETA
         z dne 24. junija 2021
         o spremembi Uredbe (EU) 2016/1628 v zvezi z njenimi prehodnimi določbami za nekatero mehanizacijo, opremljeno z motorji v razponu moči večji ali enaki 56 kW in manjši od 130 kW ter z močjo večjo ali enako 300 kW, za obravnavo posledic krize zaradi COVID-19
         (Besedilo velja za EGP)
         EVROPSKI PARLAMENT IN SVET EVROPSKE UNIJE STA –
         ob upoštevanju Pogodbe o delovanju Evropske unije in zlasti člena 114 Pogodbe,
         ob upoštevanju predloga Evropske komisije,
         po posredovanju osnutka zakonodajnega akta nacionalnim parlamentom,
         ob upoštevanju mnenja Evropskega ekonomsko-socialnega odbora (1),
         v skladu z rednim zakonodajnim postopkom (2),
         ob upoštevanju naslednjega:
         
                     (1)
                  
                  
                     Uredba (EU) 2016/1628 Evropskega parlamenta in Sveta (3) določa zahteve v zvezi z mejnimi vrednostmi emisij plinastih in trdnih onesnaževal in postopki EU-homologacije za različne kategorije motorjev za necestno mobilno mehanizacijo.
                  
               
                     (2)
                  
                  
                     Datumi, ki se uporabljajo za nove mejne vrednosti emisij, imenovane „stopnja V“ v Uredbi (EU) 2016/1628, so določeni, da bi proizvajalcem zagotovili jasne in izčrpne informacije ter ustrezno časovno obdobje za prehod na stopnjo V, hkrati pa znatno zmanjšali upravno breme za homologacijske organe.
                  
               
                     (3)
                  
                  
                     Zaradi izbruha COVID-19 ter s tem povezanih motenj v dobavni verigi in proizvodnji so imeli proizvajalci necestne mobilne mehanizacije, opredeljeni kot „proizvajalci originalne opreme“ ali „OEM“ v Uredbi (EU) 2016/1628, težave pri upoštevanju rokov 30. junij 2020 in 31. december 2020 iz navedene uredbe za proizvodnjo in dajanje na trg mehanizacije, opremljene z nekaterimi kategorijami motorjev, ki so v skladu z manj strogimi mejnimi vrednostmi emisij od stopnje V. Uredba (EU) 2016/1628 je bila zato spremenjena z Uredbo (EU) 2020/1040 Evropskega parlamenta in Sveta (4), da bi se navedeni roki podaljšali za 12 mesecev.
                  
               
                     (4)
                  
                  
                     Ker stalne motnje v dobavni verigi in proizvodnji, ki jih je povzročila pandemija COVID-19, še vedno povzročajo zamude pri proizvodnji in dajanju na trg mehanizacije, opremljene z drugimi kategorijami motorjev (in sicer motorji v razponu moči večji ali enaki 56 kW in manjši od 130 kW ter z močjo večjo ali enako 300 kW), ki so skladni z manj strogimi mejnimi vrednostmi emisij od tistih za stopnjo V, je zelo verjetno, da se proizvajalci originalne opreme ne bodo mogli držati rokov 30. junij 2021 in 31. december 2021 iz Uredbe (EU) 2016/1628 za proizvodnjo in dajanje mehanizacije, opremljene s temi motorji, na trg, ne da bi ti proizvajalci utrpeli resno gospodarsko škodo.
                  
               
                     (5)
                  
                  
                     Zaradi trenutnih razmer in da bi omogočili nemoteno delovanje notranjega trga, zagotovili pravno varnost in preprečili morebitne motnje na trgu, je treba podaljšati prehodne določbe iz Uredbe (EU) 2016/1628 za navedene kategorije motorjev.
                  
               
                     (6)
                  
                  
                     Glede na to, da podaljšanje prehodnih določb ne bo imelo nobenega vpliva na okolje, saj so bili zadevni prehodni motorji že proizvedeni, bi morali biti zadevni obdobji podaljšani za šest mesecev za proizvodnjo mehanizacije, opremljene s temi motorji, in devet mesecev za dajanje mehanizacije, opremljene s temi motorji, na trg.
                  
               
                     (7)
                  
                  
                     Ker cilja te uredbe, in sicer podaljšanja nekaterih prehodnih določb iz Uredbe (EU) 2016/1628, države članice ne morejo zadovoljivo doseči, temveč se zaradi njegovega obsega in učinkov lažje doseže na ravni Unije, lahko Unija sprejme ukrepe v skladu z načelom subsidiarnosti iz člena 5 Pogodbe o Evropski uniji (PEU). V skladu z načelom sorazmernosti iz navedenega člena ta uredba ne presega tistega, kar je potrebno za doseganje navedenega cilja.
                  
               
                     (8)
                  
                  
                     Zaradi nujnosti, ki jo narekujejo izjemne okoliščine, ki jih je povzročila pandemija COVID-19, je primerno določiti izjemo od roka osmih tednov iz člena 4 Protokola št. 1 o vlogi nacionalnih parlamentov v Evropski uniji, ki je priložen PEU, Pogodbi o delovanju Evropske unije in Pogodbi o ustanovitvi Evropske skupnosti za atomsko energijo.
                  
               
                     (9)
                  
                  
                     Uredbo (EU) 2016/1628 bi bilo zato treba ustrezno spremeniti.
                  
               
                     (10)
                  
                  
                     Glede na to, da se prehodno obdobje iz Uredbe (EU) 2016/1628 za nekatere podkategorije motorjev izteče 31. decembra 2021 in da imajo proizvajalci originalne opreme do 30. junija 2021 čas za proizvodnjo necestne mobilne mehanizacije, opremljene s prehodnimi motorji teh podkategorij, bi morala ta uredba nujno začeti veljati na dan objave v Uradnem listu Evropske unije –
                  
               SPREJELA NASLEDNJO UREDBO:
         
            Člen 1
            Člen 58 Uredbe (EU) 2016/1628 se spremeni:
            
                        (1)
                     
                     
                        v odstavku 5 se doda naslednji pododstavek:
                        „Za motorje vseh podkategorij, za katere je določen datum v Prilogi III za dajanje na trg motorjev stopnje V 1. januar 2020, razen za motorje iz drugega in tretjega pododstavka, se prehodno obdobje podaljša za devet mesecev in 18-mesečno obdobje iz prvega pododstavka se podaljša za šest mesecev.“;
                     
                  
                        (2)
                     
                     
                        v odstavku 7 se doda naslednja točka:
                        
                                    „(e)
                                 
                                 
                                    33 mesecev od datuma za dajanje motorjev na trg iz Priloge III v primeru iz šestega pododstavka odstavka 5.“.
                                 
                              
                  
         
            Člen 2
            Ta uredba začne veljati na dan objave v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 24. junija 2021
            
               
                  Za Evropski parlament
               
               
                  predsednik
               
               D. M. SASSOLI
            
            
               
                  Za Svet
               
               
                  predsednica
               
               A. P. ZACARIAS
            
         
         
            (1)  Mnenje z dne 9. junija 2021 (še ni objavljeno v Uradnem listu).
         
            (2)  Stališče Evropskega parlamenta z dne 10. junija 2021 (še ni objavljeno v Uradnem listu) in odločitev Sveta z dne 18. junija 2021.
         
            (3)  Uredba (EU) 2016/1628 Evropskega parlamenta in Sveta z dne 14. septembra 2016 o zahtevah v zvezi z mejnimi vrednostmi emisij plinastih in trdnih onesnaževal in homologacijo za motorje z notranjim izgorevanjem za necestno mobilno mehanizacijo, o spremembi uredb (EU) št. 1024/2012 in (EU) št. 167/2013 ter o spremembi in razveljavitvi Direktive 97/68/ES (UL L 252, 16.9.2016, str. 53).
         
            (4)  Uredba (EU) 2020/1040 Evropskega parlamenta in Sveta z dne 15. julija 2020 o spremembi Uredbe (EU) 2016/1628 glede prehodnih določb za obravnavo vpliva krize zaradi COVID-19 (UL L 231, 17.7.2020, str. 1).